Capitulum generale anno Domini millesimo quadringentesimo trigesimo. ORATIONES. 1.  Pro sanctissimo… *etc. ut in anno* 1419. 2.  Pro serenissimo… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1425. [DIFFINITIONES GENERALES] 6.  Pro debitis… *etc.* contributionem sex millium florenorum… Dans et concedens… *etc.* Dictis receptoribus… *etc.* Vult etiam dictum Capitulum… *etc.* Potestatem… *etc.* Universis igitur… *etc.* (*cf. ann.* 1424, *n° 8). 7.  Generale Capitulum nomine et auctoritate totius Ordinis Cisterciensis, in omnibus et singulis generalibus et particularibus ipsius Ordinis, ac abbatum et conventuum monachorum personarumque singularium quarumcumque eiusdem causis, querelis, actionibus et defensionibus quibuslibet, abbatum, conventuum, monachorum, personarum et Ordinis totius praedictorum procuratores, nuntios speciales, negotiorum gestores, syndicos, economos, actores et defensores in sacro universalis Ecclesiae concilio in civitate Basileensi, divina favente clementia, proxime celebrando, eligit, nominat, facit et constituit reverendum in Christo patrem dominum Cistercii, venerabiles fratres Guillelmum Claraevallis, Guillelmum Fontis Danielis, Ioannem de Precibus, Ioannem de Vallibus Sernaii, Ioannem de Theoloco, s. th. pr., monasteriorum eiusdem Ordinis abbates, necnon de Buzeyo, de Charitate, de Altacumba, de Stamedio, de Claromarisco, de Belloloco Regis, de Fontibus, de Lutzella, de Lankeim, de Oliva, de Sancto Benedicto in Menterna, de Fossa nova, de Cherreto, de Caduino, de Candelio, de Populeto, de Berola, de Sacramœnia, de Morerola, de Bona valle Ruthenensi, similiter eiusdem Ordinis monasteriorum abbates et eorum quemlibet in solidum, ita quod non sit eorum alterius conditio deterior… *etc. ut in anno* 1412, *n° 60. 8.  Quia generale Capitulum reverendum patrem dominum Cistercii et quosdam Ordinis alios abbates numero plures deputavit, ordinavit, deputat et ordinat ad eumdem, communibus Ordinis expensis, pro nostro Ordine ad generale universalis Ecclesiae concilium in civitate Basileensi, divina favente clementia, proxime celebrandum, et residendum in eodem usque ad finem et complementum celebrationis eiusdem ; ideo pro solvendis eorum stipendiis imponit super universum Ordinem, omnium videlicet monasteriorum utriusque sexus, summam sex millium librarum turonensium eisdem monasteriis per praedictos dominos Cistercii et *Claraevallis* aut alios ex praedictis abbatibus, quos ad hoc duxerint convocandos, distribuendam et imponendam. Taxa vero seu determinatio pecuniarum, quas quilibet praedictorum abbatum in praedicto concilio existentium et quamdiu in ipso residebunt seu residebit, talis erit : dominus Cistercii pro suis stipendiis quotidie tres francos recipiet ; quilibet vero aliorum abbatum pro eundo ad praedictum concilium iam deputatorum, vel pro eis, si qui forte deficerent vel non continuarent deputandorum, triginta sex solidos parisienses pro quolibet die recipiet. Adiungit etiam idem generale Capitulum, quod ubi ultra sex menses in futurum duraret dictum generale concilium, et praedicta summa sex millium imposita pro stipendiis praedictorum mittendorum non sufficeret, licebit praenominatis dominis Cistercii et Claraevallis una cum aliis per eos convocandis abbatibus, ulteriorem summam Ordini rursus simili modo imponere quae pro toto tempore durationis concilii praedicti ad solutionem stipendiorum et sub eadem taxatione praedictis sufficiat deputatis. Si autem praedictis dominis Cistercii et Claraevallis expedire videatur, quod ad praedictum concilium tot abbates non essent quot sunt deputati et ipsis deputatis vel aliis Ordinis abbatibus, si forte iidem deputati vel aliquis ipsorum ire non possent, pro eundo ad idem concilium, quos voluerint poterunt eligere, ac in eodem usque ad ipsius consummationem ad praedicta stipendia retinere. Ceterum praedictis dominis Cistercii et Claraevallis committitur, ut collectores sufficientes et idoneos, prout eis expedire videbitur, et tot quot voluerint in qualibet natione deputent et instituent ad levandum, exigendum et recipiendum ab omnibus et singulis monasteriis Ordinis utriusque sexus, quotas ipsis et cuilibet ipsorum de praedicto subsidio imponendas, omnesque abbates et abbatissas et officiarios seu officiales eorumdem monasteriorum et cuilibet ipsorum, per censuras Ordinis et alia iuris et iustitiae remedia, invocato etiam ad hoc, si necesse fuerit, quorumcumque iudicum ecclesiasticorum et saecularium favore et auxilio, ad praedictarum quotarum solutionem viriliter et debite compellendum, in plenaria Ordinis potestate. 9.  Cum Ordo noster… *etc.* una cum subsidio … pro expensis abbatum dicti Ordinis ad universalis Ecclesiae generale concilium… contributionem sex millium florenorum… *etc. ut in anno* 1423, *n° 7. [DIFFINITIONES SPECIALES] 10.  Contractum per abbatem Montis Sanctae Mariae non consonanter et conformiter ad statuta papalia et nostri Ordinis instituta factum Othoni Arches burgensi de Salinis, de et super venditione certorum reddituum in salneria de Salinis ad dictum monasterium pertinentium, generale Capitulum revocat, irritat et annullat ; abbatem vero praedictum, quia in praeiudicium sui monasterii et libertatum atque statutorum papalium eiusdem dictum contractum perpetravit et iniit, ipsum ab administratione temporalium suspendit idem Capitulum, nisi infra festum Paschae proximum dictum contractum apud praefatum Othonem, et alios quorum interest, cum effectu procuraverit revocare. In casu vero quod dictus abbas memoratum contractum infra eumdem terminum ex toto non revocaverit, ex nunc prout ex tunc ipsum abbatem tamquam sui monasterii dilapidatorem generale Capitulum ab abbatiatu destituit et deponit. 11.  Petitioni abbatissae Vallis bonae concedit generale Capitulum, quod quamdiu in humanis vixerit, nulla sororum suarum a nota infamiae contracta seu incursa per carnis contagium, de cetero relevetur, nisi per Dominum Cistercii vel generale Capitulum. 12.  Abbati Sanctae Crucis in Austria concedit generale Capitulum ut suos novitios infra annum probationis possit ad professionem admittere, dummodo in suis servitiis sint sufficienter imbuti. 13.  Eidem conceditur, ut grangiam seu grangias suas, sui conventus concurrente assensu, regere possit per laicos et homines saeculares. 14.  Ad petitionem abbatis de Novo monte, cum fratre Udalrico Mathemfalt super infamiae nota et inhabilitate, quos apostatando contraxisse dignoscitur, si tamen condignam peregit poenitentiam, per generale Capitulum misericorditer dispensatur, ipsumque fratrem dictum Capitulum relevat ad omnes gradus, status, officia illibatae famae viris debita, pastorali dignitate seclusa. 15.  Confessoribus monasterii in Slirbach, conceditur per generale Capitulum ut iuxta indultum Benedictinae nostrae carnibus uti possint. 16.  Ad supplicationem abbatis et conventus de Sconaugia, cum fratribus de Bistosghey, Ioanne de Cassela, Ioanne de Lebekuchem, Ioanne de Staffelstein et Jodoco de Wachenheym suis et sui monasterii professis, ut ad omnes gradus, status, voces, officia, dignitates, citra tamen abbatialem, promoveri valeant, per generale Capitulum dispensatur, dum tamen, ut dictus abbas asserit, ea sufficienter emendaverint, pro quibus incurrerunt inhabilitatis infamiae notam. 17.  De Firmitate, de Theoloco, de Charitate, de Valla clara, de Ursicampo et de Caroliloco monasteriorum abbatibus et eorum cuilibet et in solidum, committit generale Capitulum, quatinus omnes et singulas personas Ordinis universi, quas in quibuscumque pecuniarum summis aut rebus aliis repererint obligari monasterio Cistercii, ad satisfactionem plenariam compellant auctoritate memorati Capituli viriliter et debite, in ipsius Capituli et totius Ordinis plenaria potestate. 18.  Ad idem committitur per generale Capitulum antedictum pro monasterio Morimundi, et sint iudices de Bella valle, de Theoloco et de Clarofonte monasteriorum abbates et eorum quilibet. 19.  Ad idem committitur per generale Capitulum domino Morimundi, de Charitate et de Clarofonte monasteriorum abbatibus, pro monasterio Theoloci. 20.  Ad idem committitur per generale Capitulum abbati Campensi, Coloniensis dioecesis, pro monasterio de Menterna Sancti Benedicti in Frisia. 21.  Ad idem committitur per generale Capitulum de Vallibus Sernaii, de Caroliloco, de Eschalleiis et de Fonte Ioannis monasteriorum abbatibus, pro monasterio Pontigniaci. 22.  Ad idem committitur per generale Capitulum de Bonoportu, de Ripatorio et de Crista monasteriorum abbatibus et eorum cuilibet, pro monasterio Claraevallensi. 23.  Ad idem committitur per generale Capitulum de Morimundo et de Clarofonte monasteriorum abbatibus, pro monasterio Dulcis Vallis. 24.  Capitulum generale ad requestam abbatis de Bolbona, cum fratre Petro Vigneum, monacho dicti monasterii professo, qui per biennium in mundo demittendo habitum damnabiliter evagavit, misericorditer dispensat, ut possit ad omnes Ordinis actus legitimos, si sua merita hoc requirant, valeat promoveri, citra tamen abbatiatum. 25.  Omnes commissiones pro reformatione Ordinis hactenus, quibuscumque aut a quocumque concessas, ipsum generale Capitulum tenore praesentium penitus cassat, revocat et annullat, praeter commissiones quatuor primis abbatibus concessas. 26.  Abbati de Sancta Cruce in Austria committit generale Capitulum reformationem studii Viennensis, et ut omnes abbates Ordinis in ducatu Viennensi et partibus circumiacentibus compellat ad mittendum scolares, iuxta facultates uniuscuiusque ad studium memoratum. 27.  Ad idem committitur de Bolbona et de Caduino monasteriorum abbatibus et cuilibet eorum in solidum, reformatio studii Tholosani. Similiter ut abbates illarum partium ad mittendum illic scolares viriliter coerceant et compellant. Et quod magister regens eiusdem collegii de receptione contributionum se non intromittat de cetero, sed per manus collectoris a Capitulo deputati sumat stipendia annuatim. Et nihilominus sub excommunicationis sententiae poena dicto magistro praecipit, quod de cetero non recipiat aliquem ad lecturas Bibliae et sententiarum aut ceteros quoscumque scolasticos actus cuiuscumque religionis vel status existat, nisi dumtaxat religiosos de nostro Ordine absque licentia speciali Capituli generalis. Cum idem Capitulum intendat de cetero de lectoribus et personis idoneis ad praedictos actus scolasticos in eodem collegio exercendos diligenter providere, ex nunc pro dicto magistro regenti, sub poena privationis ab omnibus stipendiis et emolumentis, occasione dicti collegii sibi providendis, quod deinceps sicut ceteri magistri facultatis theologiae legat, ceteraque faciat, ex quibus Ordo et collegium praedictum fructum et honorem possint reportare. 28.  Cum fratre Raymundo Vosterii, professo monasterii de Fonte frigido, ut ad omnes gradus, status, voces, officia, dignitates, abbatiali seclusa, promoveri possit, dum tamen Ordinis poenitentiam super apostasia peregerit, a generali Capitulo misericorditer dispensatur. 29.  Abbatem de Castro aquilae generale Capitulum a via ipsius Capituli et a missione studentis ad studia generalia, suae paupertati et monasterii desolationi compatiendo, per continuum sequens triennium gratiose habet supportatum. Dispensat etiam cum eodem abbate idem Capitulum, ut suos subditos absolvere possit in casibus Capitulo reservatis, et eligere sibi unum de fratribus suis, qui eumdem absolvat modo et forma praedictis infra Pascha proximum, in plenaria potestate Capituli memorati. 30.  Committitur abbati de Caduino, quatinus abbatem de Grandisilva compellat ad satisfaciendum abbati et monasterio de Bolbona de omnibus pecuniarum et aliis quibuscumque summis, in quibus praedictum de Grandisilva eisdem de Bolbona et suo monasterio invenerit obligatum, praedictisque partibus auditis eisdem faciat iustitiae complementum. 31.  Super venditione grangiae de Broulhac, monasterio de Albis petris pertinentis, committit generale Capitulum informationem fieri per de Fontemorum et de Prato Sancti Benedicti monasteriorum abbates, eisdem et cuilibet eorum in solidum auctoritatem et plenum posse concedens, ut si dictam venditionem in praeiudicium statutorum nostrorum papalium et institutorum Ordinis factam esse repererint, conformiter ad revocationem Summi Pontificis eam etiam irritent et revocent auctoritate Capituli generalis, confirmatione patris abbatis in contrarium edita aut aliis non obstantibus quibuscumque. 32.  Litteram visitationis traditam monasterio Castri aquilae a visitatore eiusdem tanquam exorbitantem et observantiis Ordinis dissonam, generale Capitulum revocat et annullat. 33.  Abbati de Valle bona in Hispania committit generale Capitulum in ipsius et totius Ordinis auctoritate plenaria, ut omnia monasteria et personas Ordinis per totum regnum Portugalliae visitet et reformet, instituat, destituat tam in capite quam in membris, quaecumque ibidem, visitanda, reformanda, instituenda, destituenda repererit in eisdem. Similiter committitur et iniungitur contributionem recipere usque ad proximum generale Capitulum, in quo rationem reddere tenebitur de receptis. 34.  Reformationem omnium monasteriorum et personarum Ordinis in regnis Arragoniae, Navarrae et Valentiae committit generale Capitulum abbati de Populeto, in dicti Capituli et totius Ordinis plenaria potestate. Committit etiam idem Capitulum eidem abbati de Populeto in dictis regnis contributiones recipiendi et compellendi non solventes per censuras Ordinis et alia iuris remedia, et de receptis per eumdem… etc. 35.  Misericorditer dispensatur per generale Capitulum cum fratre Ioanne de Fonte romano, monacho professo monasterii de Bella valle, qui apostatans ab Ordine per saeculum evagando, immiscendo se divinis, si super praemissis poenitentiam egerit in statutis latam, valeat ad omnes gradus, officia et dignitates Ordinis promoveri, citra tamen abbatiatum. 36.  Attentis viarum discriminibus et aliis inconvenientibus, generale Capitulum omnes abbates, qui ad praesens Capitulum venire praepediti fuerunt, habet favorabiliter hac vice excusatos ; quos tamen citat idem Capitulum ad proximum futurum Capitulum generale. 37.  De Sacramenia, de Morerola, de Benevivens et de Montefero monasteriorum abbatibus, committit generale Capitulum auctoritatem et potestatem reformandi omnia et singula monasteria cuiuscumque generationis aut sexus existant, in regnis et dominiis Castellae et Galeciae, secundum tenorem commissionis per dominum Morimundi eisdem anno praeterito traditae. Insuper providendi monasteriis viduatis per depositionem vel suspensionem, absque praeiudicio patrum abbatum in dictis regnis existentium ; proviso tamen quod causas depositionum et suspensionum intimebunt sequenti anno Capitulo generali. Dictis etiam abbatibus committit idem Capitulum vel alteri eorum, alio se excusante, quatinus se diligenter informent de criminibus per abbatem de Spina perpetratis ; et si eum repererint culpabilem, puniant per incarcerationem, depositionem et alias poenas, taliter quod coeteris transeat in terrorem et exemplum, obstaculo appellationis postposito, invocato ad hoc si opus fuerit auxilio brachii saecularis. 38.  Cum fratre Guillelmo, monacho monasterii de Bardonis, dispensatur per generale Capitulum, quod non obstante apostasia, quam per tres menses incurrit, habitu regulari non reiecto, ad omnes actus, gradus, officia et dignitates Ordinis valeat promoveri, citra nihilominus abbatiatum. 39.  Abbatis de Runa, senio et imbecillitate attentis, eumdem ab accessu ad generale Capitulum usque ad quinquennium proxime sequens, habet praesens Capitulum favorabiliter excusatum. 40.  De Doberan et de Novo Campo monasteriorum abbatibus simul et coniunctim iniungit generale Capitulum specialiter et committit, quatinus monasterium de Stolp accedant personaliter, illic auctoritate Capituli generalis hac vice tantum in spiritualibus et temporalibus, in capitibus et in membris, visitantes et reformantes, instituentes et destituentes quaecumque visitanda, reformanda, instituenda seu destituenda repererint secundum Deum, apostolica et Ordinis instituta. 41.  De Runa et de Victoria monasteriorum abbatibus, committit generale Capitulum in ipsius auctoritate plenaria, quatinus super delatione et querimonia qua frater Erasmus, professus monasterii Sitticensis, generali Capitulo delatus est et in pluribus per abbatem de Runa excessibus accusatus, se diligenter informent et si, quod absit, dictum fratrem Erasmum contra iuris et Ordinis atque superiorum suorum, sicut apud nos accusatur, errasse et deliquisse repererint, praedicta auctoritate corrigant ; omnia et singula facta et conventiones ipsius fratris Erasmi cum dicto abbate suo Sitticensi, in Ordinis praeiudicium et derogationem, inita seu initas retractantes, annullantes penitus et cassantes. 42.  Informationem faciendam super querimonia qua abbas Sancti Bernardi extra muros Valentiae in persona, rebus et bonis a fratre Berengario de Vith se laesum et gravatum multipliciter conqueritur, committit generale Capitulum abbatibus de Verola et de Petra eis districtius iniungendo, quatinus comperta per ipsos in hac materia proximo futuro Capitulo fideliter referant ; ipsumque Berengarium ad idem Capitulum citet seu per notarium publicum citari faciant compariturum in persona ad obiicienda personaliter responsurum. 43.  Abbatibus de Claroloco et de Novo castro committitur per generale Capitulum auctoritas et posse plenarium, ut fratrem Nicolaum de Vitis, priorem monasterii Stortzelbrunnensis, certis suis demeritis quibus apud nos fide digno relatu delatus est, capiant seu capi faciant, et strictis mancipari ac tamdiu detineri carceribus, donec per dictum generale Capitulum aliter super hoc fuerit ordinatum, invocato si sit opus ad executionem captionis et detentionis huiusmodi, auxilio iudicum ecclesiasticorum et brachii saecularis, quod quoad praemissa humiliter imploramus. 44.  Ad requestam illustris domini marchionis Badensis, rationi utique et religioni nostrae consonam, committit abbati de Novo castro generale Capitulum, et iniungit, ut monasterium monialium Lucidae vallis, sibi immediate subiectum, et personas regulares eiusdem quantocius visitet et reformet, et ubi sua fortassis superioritas ordinaria emergentibus materiis Ordinis reformandis existeret, hoc casu auctoritati plenariae totius nostri praesentis Capituli generalis innitatur, quam quoad hoc sibi confert idem Capitulum per praesentes. 45.  Abbatibus de Villerio et Pontistiffridi Metensis committit generale Capitulum, quatinus abbatissam de Fristoft ad deponendum habitus inordinatos et cornua in Ordine interdictos, et ad portandum regularem habitum Ordinis viriliter per censuras Ordinis omnimodas coerceant et compellant. 46.  Auditis lamentosis et querulosis expositionibus abbatis de Caduino, super iniusta et indebita Sancti Sudarii Salvatoris per dominos Capitularii Tolosani detentione, eidem de Caduino abbati committit et tenore praesentium confert idem Capitulum licentiam, auctoritatem et plenum posse, dictum Sudarium per omnes iuris et iustitiae vias requirendi, repetendi et obtinendi, ac in custodiam dicti Caduinensis et Cisterciensis Ordinis, prout esse consuevit et debet, redigendi quantocius reducendi, ad praemissorum exercenda et exsequenda praefato de Caduino praesentat et offert idem Capitulum, si opus fuerit consilium, auxilium et favorem. 47.  Destitutionem sororis Guillotae, dudum abbatissae de Insulis prope Antissiodorum, factam auctoritate Capituli per abbates Pontigniaci et Fonteneti ; similiter subsequentem institutionem sororis de Nongeret abbatissae eiusdem loci factam per abbates praedictos, idem Capitulum ratificat, approbat et confirmat. 48.  Abbatibus de Fonte Ioannis et de Eschalleiis committit generale Capitulum, quatinus de vita et de moribus et utroque regimine abbatis Rigniaci satis informent et nihilominus verisimiliter eidem Capitulo delati se diligenter informent et si eumdem Rigniacensem, sicut fertur, defectuosum repererint, auctoritate totius antedicti Capituli faciant, iuxta culparum exigentias, debitae iustitiae complementum. 49.  Super gratiosa recommendatione de persona fratris Ioannis Magdelain, religiosi de Populeto, per venerabilem Universitatem Tolosanam hoc anno litteratorie facta, eidem Universitati regratiamur, gratulamurque plurimum et gaudemus. Et licet Dei gratia plures provinciae ad litteras habeamus idoneos, nihilominus ad requestam venerabilis Universitatis praefatae eidem fratri Ioanni Magdelain favorabiliter condescendimus, sibi tenore praesentium annuimus, ut anno praesenti videlicet 30° sententiarum laureae ad honorem Dei et Ordinis insudet et diligenter insistat, eamque iuxta laudabilem dictae Universitatis consuetudinem studeat adimplere, diffinitionibus, constitutionibus, privilegiis, impedimentis in contrarium editis non obstantibus quibuscumque. 50.  De Morimundo et de Bella valle monasteriorum abbatibus committit generale Capitulum, quatinus fratres Nicolaum Daudelam et Petrum Darpenam, religiosos et professos sacerdotes monasterii de Bitania ad praesens, instinctu maligni spiritus apostatas et fugitivos, quam primum poterunt ubicumque aut in quocumque statu vel ordine ipsos repererint, tamquam nostri Ordinis professos capiant et incarcerent, atque usque ad aliam proxime celebrandi Capituli generalis ordinationem in districtis carceribus, ubi eis visum fuerit, absque aliqua retractatione faciant detineri, ad praemissa et quodlibet praemissorum invocato, si sit opus, auxilio brachii saecularis et ecclesiastici. 51.  Abbatibus de Gimondo et de Caduino committit generale Capitulum, quatinus de et super electione facta de persona fratris Ioannis de Buxo, monachi de Bolbona in sacra theologia baccalarii, in abbatem Calercii, se diligenter informent et si dictam electionem iuste, rite et canonice iuxta instituta Ordinis factam repererint, tamquam validam observari et effectum sortiri faciant, dictumque electum iuxta instituta Ordinis confirment et instituant, auctoritate Capituli generalis. 52.  Diffinitionem anno ultimate elapso de nigris tunicis et aliis quibuscumque dissolutis habitibus in Ordine per quasdam personas non ferendis, generale Capitulum ratificans et confirmans, eidem addit praesens Capitulum, ordinat et diffinit quod de cetero per singula Ordinis dormitoria, ab abbatibus praepositis, ostia camerarum, culcitrae, linteamina, gippones et quaecumque indumenta irregularia tollantur penitus et aboleantur. Contradictores vero tamquam proprietarii per eorum abbates proprios per omnia puniantur. 53.  Destitutionem sororis Robertae de Betesy et Nicolae de Liessis a statu abbatiali monasterii monialium de Farvachiis, Noviomensis dioecesis, ac institutionem sororis Margaretae de Beustewent, dudum monialis monasterii, factas seu celebratas virtute commissionis domini Cistercii per abbates de Vaulcellis et de Regali monte, idem Capitulum generale auctoritate sua et totius Ordinis approbat, ratificat et confirmat, praedictis Robertae et Nicolae districtius inhibendo, tenore praesentium, ne dictam Margaretam, occasione vel praetextu praedictae dignitatis abbatialis, quovis modo impetere seu in aliquo turbare praesumant aut impedire. 54.  Quia propter longam distantiam abbatis de Stolp, patris abbatis monasteriorum de Valkana et de Padis, idem Pater abbas in dictis sibi subiectis immediate monasteriis annuae visitationis officium iuxta paternum debitum personaliter non potest impendere ; eapropter abbati de Oliva huiusmodi annuae visitationis officium committit ad quinquennium, dummodo tamen dicti patris abbatis concurrat assensus. 55.  Super irregularitate contracta a fratre Ioanne Eley, monacho monasterii de Zibekelo, per celebrationem missae in apostasia et per consequens in excommunicatione, dispensat generale Capitulum, dictumque fratrem Ioannem ad missam restituit et per praesentes habilitat, dummodo iuxta instituta Ordinis fecerit et sustinuerit poenitentiam regularem. 56.  Abbati de Bolbona committit generale Capitulum, quatinus super concubinatu publico, de invasione visitatoris et aliis diversis excessibus abbati de Cornao [Florano ?], quibus eidem Capitulo per dominum Morimundi delatus est, se diligenter informet et si in praedictis ipsum culpabilem seu reum repererit, incarceret aut aliter iuxta culparum exigentias puniat, secundum Ordinis instituta. 57.  Eidem abbati de Bolbona committitur reformatio monasterii de Fonte frigido et personarum regularium eiusdem, pro hac vice tantum, in plenaria Ordinis potestate. 58.  De Campo et de Eystrebach monasteriorum abbatibus committit generale Capitulum et iniungit districtius, quatinus omnes et singulas personas regulares Ordinis, sine licentia propriorum abbatum, Coloniae vel alibi vagantes, ad monasteria propria remittere quantocius studeant. Contradicentes vero in hoc rebelles seu inobedientes per detentionem in carceribus vel alias poenas, apostatis et fugitivis infligi solitas, puniant auctoritate Capituli memorati, invocato ad hoc, si opus sit, auxilio iudicum ecclesiasticorum et brachii saecularis. 59.  Abbati de Bildehusen committitur per generale Capitulum, quatinus de monasterio monialium de Heiligental et eiusdem regimine se diligenter informent, et informationem eiusmodi referat Capitulo generali. 60.  Monachis et conversis de Zibekelo, in monasterio monialium de Yesse moram trahentibus, esus carnium in locis Ordinis, in quibus per felicis recordationis Benedicti Papae XII constitutionem nobis indultus est, conceditur et permittitur per Capitulum generale. 61.  Priori in Zibekelo et abbati in Arduwert concedit generale Capitulum, ut religiosos suos eis expresse professos ab omnibus casibus, sententiis et irregularitatibus Capitulo reservatis, dum tamen super excessibus quorum occasione dictas *irregularitatum* sententias contraxerunt, digne iuxta instituta Ordinis correcti fuerint et egerint poenitentiam regularem, etc. 62.  Gratiam de remanentia a generali Capitulo abbati de Menterna Sancti Benedicti in Frisia, per piae memoriae defunctum, olim dominum abbatem Cisterciensem concessam, permittit dictum Capitulum ad immediate sequens biennium a die datae praesentium in suo robore et valore. 63.  Abbati de Runa auctoritatem et plenum posse concedit generale Capitulum, ut monachos sibi professos, necnon professos monasterii Sitticensis sibi immediate subditi, ab omnibus casibus, sententiis et irregularitatibus dicto Capitulo reservatis, semel dumtaxat possit absolvere, dummodo sibi constiterit, huiusmodi antedictos professos debitam poenitentiam Ordinis peregisse, omnesque religiosos dictorum sui monasterii ac monasterii Sitticensis sibi immediate subditi professos, qui rehabilitatione indigent, rehabilitare et ad omnes voces, honores, gradus, status, officia, dignitates etiam abbatiales, tam in Ordine quam ubilibet, si alias sua suffragentur merita, promoveri valeant et assumi. 64.  Ad idem abbati de Stams potestas conceditur suos quoque professos a similibus casibus, sententiis et irregularitatibus una vice tantum absolvendi, dummodo peregerint poenitentias regulares ; unique suo monacho quemcumque eligendum decreverit eadem potestas conceditur, ipsum abbatem a similibus casibus, sententiis et irregularitatibus absolvendi. 65.  Licet frater Galtherus monachus et sacerdos monasterii Pontigniaci ad romanam Curiam illicentiatus accesserit, regulari habitu non reiecto, quia tamen super dicto casu poenitentiam sibi iniunctam peregit humiliter et devote, generale Capitulum intuitu precum domini abbatis sui de Pontigniaco secum dispensat misericorditer, ipsum rehabilitat, ut dicto casu non obstante, ad omnes actus, honores, gradus, status, officia, dignitates etiam abbatialem, si alias mereatur, possit et valeat promoveri. 66.  Depositionem fratris Guillelmi Bogarnier ab abbatiali dignitate monasterii de Fonte Ioannis dudum per dominum Pontigniaci factam. Similiter institutionem fratris Ioannis Boërii ad dictum monasterium generale Capitulum approbat, ratificat et confirmat. 67.  Generale Capitulum ordinat, statuit et diffinit, ut omnes et singuli promoti seu in posterum promovendi ad bibliae vel sententiarum laureas, praestabunt seu praestare debebunt, antequam dictas aggrediantur laureas, solemniter in manu domini Cisterciensis iuramentum de scolasticis diligenter frequentandis actibus et tam in collegio quam in studio, residentia debita et continuatione iuxta almae facultatis Tolosanae ordinationem et consuetudinem faciendis. Alioquin eos omni iure collegii seu studii privat et privandos censet generale Capitulum, eisque hoc casu districte inhibet, ne ad cuiuscumque gradus apicem accedere aut ipsum adipisci quomodolibet audeant vel praesumant. 68.  Frater Petrus Arnauldi, professus de Roseriis, ad omnia rehabilitatur quae sua sunt, in generalis Capituli potestate et per ipsum Capitulum in priorem eiusdem monasterii ordinatur. Frater vero Philibertus dicti monasterii professus ab eodem prioratu destituitur atque ad quaecumque officia honoris in Ordine perpetuo censetur inhabilis et indignus. 69.  Reformationem monasterii monialium Lucidae vallis, ad requestam illustris domini marchionis Badensis, committit generale Capitulum abbatibus de Novo castro de Mulebrun et de Bebenhusen, usque ad immediate sequens Capitulum generale. 70.  Abbati de Sinaqua committit et iniungit generale Capitulum, ut de Silvacana et de Aqua bella monasteriorum abbates citet seu citari faciat coram domino Cisterciensi in dicto Cistercio ad diem seu festum beati Martini proximum, ad obiicienda per promotorem Ordinis responsuros. 71.  Abbas Rigniaci per generale Capitulum a totali regimine et administratione sui monasterii, usque quod per deputatos a Capitulo commissarios de et super eius regiminis informatio fuerit, suspenditur ; interimque procuratori dicti loci ipsum regimen seu administratio temporalium committitur per dictum Capitulum generale. 72.  Promotionem factam per abbatem de Bolbona de persona fratris Raymundi de Forkerio ad monasterium de Bonoloco, nunc dicto Maria, dioecesis Burdegalensis, generale Capitulum approbat, ratificat et confirmat. 